
	200606008-1/TOBE2/403

	17.10.2006


Invitasjon til internasjonal profilering - registrering i ressursbank
Til forskere registrert i KILDEN og/ eller i FRIDA og andre kvinne- og kjønnsforskere i Nord

I forbindelse med KILDENs åpning av den engelskspråklige nettportalen Gender in Norway 31. oktober skal KVINNFORSK få tilpasset og oversatt noen av våre nettsider. Vi benytter samtidig anledningen til å fullføre et arbeid vi startet opp for lenge siden: å lage en egen ressursbank over kvinne-/ kjønns- og likestillingsforskning tilknyttet Universitetet i Tromsø og nordområdene, både på norsk og engelsk. (For mer informasjon om Gender in Norway, se http://kilden.forskningsradet.no/index.html og http://www.gender.no/ )

En oversikt over feltet kvinne- og kjønnsforskning og kvinne- og kjønnsforskere er viktig for KVINNFORSK og Universitetet i Tromsø, men ikke minst for Nord-Norge og resten av omverdenen, med tanke på brukerne av denne type forskning - også på den internasjonale arena. Vi ønsker å gjøre dette forskningsfeltet i nord synligere enn det det er i dag. På lengre sikt kan en slik profilering bidra til økt forskningsrekruttering og nye (samarbeids)prosjekter. 

Vi inviterer deg til å benytte denne muligheten til profilering av din kompetanse, både nasjonalt og internasjonalt. Flere navn innenfor feltet kvinne- og kjønnsforskning har vi funnet i KILDENs forskerbase og etter søk i FRIDA. Informasjonen som finnes i disse basene er hovedsakelig på norsk. Vi har registrert at oppdatering mangler for mange, og vi på KVINNFORSK er derfor usikre på om alle som er registrert i KILDEN og i FRIDA fortsatt er tilsatt her ved Universitetet i Tromsø eller holder hus i Nord-Norge, og om det finnes andre forskere med kompetanse innenfor feltet som ikke er registrert her i det hele tatt. 

Har du kompetanse innenfor området kvinne- og kjønnsforskning du ikke har registrert, oppfordrer vi deg til å gjøre dette, og oppfordrer samtidig til registrering i KILDEN hvis du ikke allerede har gjort det. 

Registrering kan du gjøre her: http://forskerbasen.no/  

Oppdatering kan du gjøre her:  http://forskerbasen.no/oppdatering/
Er det andre du mener bør oppfordres til å registrere seg? Vær behjelpelig med å videreformidle vår forespørsel! (se vedlagte oversikt over dem vi har sendt ut dette brevet til).

For at KVINNFORSK skal kunne lage en kvalitetssikret oversikt/ ressursbank over kompetanse innen kvinne-/ kjønn- og likestillingsforskning, ber vi deg om å fylle ut vedlagte spørreskjema på engelsk. Vi ønsker å legge ut en kort presentasjon av hver enkelt med lenke til det dere allerede har registrert i KILDEN/ FRIDA/ andre steder. Slik vil vi unngå mest mulig dobbeltarbeid for oss alle. I ressursbanken vår ønsker vi å gjøre nettpublikasjoner på engelsk, men også på andre språk, bedre tigjengelig for brukerne. Vi ber dere derfor være nøye med å opplyse om riktige nettadresser og legge ut nytt materiale relatert til kvinne-/ kjønnsforskning. KVINNFORSK vil være behjelpelig med å få lagt ut materiale på nett, og har du ikke eget hjemmeområde og/ eller CV tilgjengelig på nettet, vil vi være behjelpelig også med dette. På sikt skal KVINNFORSK standardisere presentasjonen av hver enkelt og lage noe eget for best mulig profilering av kvinne- og kjønnsforskningen ved Universitetet i Tromsø og i nordområdene. 

Vi ber om å få returnert utfylt skjema innen 27. oktober, helst via e-post. 

Har du spørsmål? Ta kontakt med Kari Ane Unnisdotter Kvendseth, på 

Telefon: (776) 46417

Telefaks: 776 46420

e-post: kari.ane.kvendseth@skk.uit.no
Besøksadresse: 

KVINNFORSK, Øvre Lysthus, 2. etasje. 

Vennlig hilsen

	Elisabeth Sandersen
	

	Førstekonsulent
	

	
	Kari Ane Unnisdotter Kvendseth

	
	Trainee ved KVINNFORSK.


Kopi: Johanne Raade, Studie- og forskningsavdelingen

